Up-596/04
Natisni
Opravilna št.:
Up-596/04
Datum odločitve:
16. 11. 2004
ECLI:
ECLI:SI:USRS:2004:Up.596.04
Akt:
Ustavna pritožba A. A. zoper sodbo Vrhovnega sodišča št. I Up 58/01 z dne 14. 7. 2004
Izrek:
Ustavna pritožba A. A. zoper sodbo Vrhovnega sodišča št. I Up 58/01 z dne 14. 7. 2004 se ne sprejme.
Evidenčni stavek:
Ustavno sodišče ne sprejme ustavne pritožbe, če z
izpodbijanimi odločbami očitno niso kršene človekove pravice in temeljne svoboščine, kot jih zatrjuje pritožnik.
Geslo:
1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.

5.2 - Temeljne pravice - Enakost (14.2).

5.3.13.18 - Temeljne pravice - Državljanske in politične pravice - Procesna jamstva, pravica do obrambe in poštenega sojenja (19, 20, 21, 22, 23, 24, 25, 26, 27, 28, 29, 30, 31) - Enakost orožij (22, 14).
Pravna podlaga:
Člen 14, 22, Ustava [URS]

Člen 55.2.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
19. 8. 2004
Vrsta odločitve:
sklep
Vrsta rešitve:
nesprejem ustavne pritožbe
Dokument:
US24043
Up-596/04 - 4
16. 11. 2004
SKLEP
Ustavno sodišče je v postopku za preizkus ustavne pritožbe A. A. iz Ž. na seji senata dne 26. oktobra 2004 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sodbo Vrhovnega sodišča št. I Up 58/01 z dne 14. 7. 2004 se ne sprejme.
Obrazložitev
1. Pritožnik izpodbija sodbo Vrhovnega sodišča, ker sodišče v postopku ni preverilo zakonitosti odločitve davčnega organa prve stopnje. Ker naj bi bil zaradi tega prikrajšan za dodatek za postrežbo in tujo pomoč, zatrjuje kršitev 2., 11. in 22. člena Ustave.
2. V skladu s 50. členom Zakona o Ustavnem sodišču (v nadaljevanju ZUstS) preizkusi Ustavno sodišče izpodbijano odločbo le glede vprašanja, ali so bile z njo kršene človekove pravice in temeljne svoboščine. Glede na to, da določbi 2. in 11. člena Ustave ne vsebujeta človekovih pravic, se nanju v utemeljitev ustavne pritožbe ni mogoče sklicevati.
3. Ustava v 22. členu, ki je poseben izraz pravice do enakosti pred zakonom po 14. členu Ustave, določa, da je vsakomur zagotovljeno enako varstvo njegovih pravic v postopku pred sodiščem in pred drugimi državnimi organi, organi lokalnih skupnosti in nosilci javnih pooblastil, ki odločajo o njegovih pravicah, dolžnostih ali pravnih interesih. Da v
pritožnikovemu primeru ne bi bilo tako, se pravi, da mu ne bi bilo zagotovljeno enako varstvo njegovih pravic, ker bi bilo odločeno drugače, kot sodišče sicer odloča v enakih primerih, pritožnikove navedbe ne izkazujejo.
4. Prav tako izhaja iz 22. člena Ustave dolžnost sodišča, da pretehta navedbe strank in na podlagi enakopravno izvedenega dokaznega postopka odloči o utemeljenosti zahtevka in v obrazložitvi odločbe z razlogi za svojo odločitev stranke seznani. Glede na to predstavljajo sodne odločbe, ki v obrazložitvi ne vsebujejo razlogov za odločitev sodišča, kršitev pravice iz 22. člena Ustave. Vendar tudi za kaj takega v obravnavani zadevi ne gre, saj izpodbijana sodna odločba ustrezno ter zadostno utemeljuje razloge, zaradi katerih pritožnikova davčna osnova ni zmanjšana.
5. Glede na to, da je iz navedenega očitno, da ne gre za kršitve človekovih pravic in temeljnih svoboščin, kot to zatrjuje pritožnik, Ustavno sodišče ustavne pritožbe ni sprejelo v obravnavo.
6. Senat Ustavnega sodišča je sprejel ta sklep na podlagi prve alineje drugega odstavka 55. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 - popr.) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan